Το **Αμπόνγκ-Μμπανγκ** (γαλλ. *Abong-Mbang*) είναι πόλη και κοινότητα στην Περιφέρεια της Ανατολής του Καμερούν, 178 χιλιόμετρα ανατολικά της πρωτεύουσας της χώρας Γιαουντέ, και 108 χιλιόμετρα δυτικά της Μπερτουά, της πρωτεύουσας της Περιφέρεια της Ανατολής. Το 2001 το Αμπόνγκ-Μμπανγκ είχε πληθυσμό που εκτιμήθηκε σε 18.700 κατοίκους. Η πόλη είναι έδρα ομώνυμου υποδιαμερίσματος, αλλά και του Διαμερίσματος Άνω Νυόνγκ (γαλλ. *Haut-Nyong*). Στο Αμπόνγκ-Μμπανγκ βρίσκεται το ένα από τα 4 πρωτοδικεία της Περιφέρειας της Ανατολής και μια φυλακή νομαρχιακού επιπέδου.

Ιστορία
-------

Σύμφωνα με προφορικές παραδόσεις των φυλών Κουάσιο και Μπακόλα, η πόλη δημιουργήθηκε όταν οι Μάκα-Ντζεμ (*Maka-Njem*) μετακινήθηκαν προς τα βορειοδυτικά από τις Μεγάλες Αφρικανικές Λίμνες, προς την περιοχή του ποταμού Κονγκό. Εκεί συνάντησαν Πυγμαίους κυνηγούς-τροφοσυλλέκτες και ζήτησαν τη βοήθειά τους στο να τους οδηγήσουν μέσα από τη ζούγκλα. Κάποιοι από τους μετανάστες εγκαταστάθηκαν εκεί κοντά και ονόμασαν το μέρος *Bung-Ngwang* (= «μέρος λουτρού στον ποταμό Νυόνγκ»). Μετά την άφιξη των πρώτων Ευρωπαίων τον 19ο αιώνα, αυτή η ονομασία τροποποιήθηκε σε *Abong-Mbang*. Οι υπόλοιποι μετανάστες συνέχισαν προς τα δυτικά, αναζητώντας αλάτι, και οι απόγονοί τους είναι οι σημερινοί Κουάσιο και Μπακόλα της ακτής του Καμερούν. Γερμανοί αποικιοκράτες έφθασαν στην περιοχή στα τέλη του 19ου αιώνα και ανέβηκαν τον ποταμό Νυόνγκ προκειμένου να φθάσουν στα άγρια καουτσουκόδενδρα που υπήρχαν παραπέρα στο εσωτερικό. Οι Γερμανοί έκτισαν ένα φρούριο και άλλα στρατιωτικά και διοικητικά κτήρια στο Αμπόνγκ-Μμπανγκ. Σήμερα αυτό το φρούριο λειτουργεί ως νομαρχιακή φυλακή, ενώ τα άλλα κτήρια εξυπηρετούν διοικητικές χρήσεις. Οι Γάλλοι αντικατέστησαν τους Γερμανούς το 1919, μετά την ήττα της Γερμανίας στον Α΄ Παγκόσμιο Πόλεμο.

Γεωγραφία
---------

Αγορά στο Αμπόνγκ-Μμπανγκ
Το Αμπόνγκ-Μμπανγκ είναι κτισμένο επάνω στο Υψίπεδο του Νότιου ΚαSouth Cameroon Plateau, σε υψόμετρο περί τα 700 πάνω από την επιφάνεια της θάλασσας, σε γεωγραφικές συντεταγμένες πλάτος 3° 59′ Βόρειο και μήκος 13° 10′ Ανατολικό Τα εδάφη είναι παρόμοια με το κοκκινόχωμα. Οι ποταμοί Μπούμπα, Ντζα και Νυόνγκ πηγάζουν στην περιοχή κοντά στην πόλη. Ο Νυόνγκ αποτελεί το βόρειο σύνορο της πόλεως και είναι πλωτός επί περίπου 160 χιλιόμετρα, μέχρι το Μμπαλμάγιο στην Κεντρική Περιφέρεια. Η περιοχή κατά μήκος του Νυόνγκ αποτελείται από βαλτώδη δάση, που φιλοξενούν πληθυσμούς του γένους φοινικοειδών *Raphia*. Η περιοχή γύρω από την πόλη αποτελείται από δευτερογενές δάσος ημιφυλλοβόλων δένδρων που ανήκουν ιδίως στις οικογένειες μαλαχοειδή και πτελεοειδή. Το αρχικό, παρθένο δάσος εξαφανίσθηκε από την υλοτόμηση για ξυλεία και δημιουργία γεωργικής γης. Σε κάποια μέρη το δάσος υποβαθμίζεται περαιτέρω και φιλοξενεί άλλες μορφές βλαστήσεως. Το Δασικό Καταφύγιο του Αμπόνγκ-Μμπανγκ βρίσκεται βορείως της πόλεως. Η τοπική άγρια πανίδα περιλαμβάνει πληθυσμούς του δυτικού γορίλα (*Gorilla gorilla*) και του αφρικανικού ελέφαντα του δάσους. Εκτιμάται ότι το 1998 ζούσαν περίπου 100 ελέφαντες στο Δασικό Καταφύγιο του Αμπόνγκ-Μμπανγκ. Τα Σπήλαια Ντίμπε (*Ntimbe* βρίσκονται 18 χιλιόμετρα νοτίως της πόλεως.

Κάτοικοι και οικονομία
----------------------

Τυπικό σπίτι των Μακάα στο Αμπόνγκ-Μμπανγκ
Το Αμπόνγκ-Μμπανγκ είναι ο κυριότερος οικισμός της φυλής Μακάα, που μιλούν τη δική τους, ξεχωριστή ομώνυμη γλώσσα, της γλωσσικής οικογένειας μπάντου. Μεγάλο μέρος του πληθυσμού ασχολείται με τη γεωργία, με σημαντικές καλλιέργειες να είναι εκείνες της μπανάνας, του κακάο, του καλαμποκιού, της ντομάτας και της αραχίδας. Η καλλιέργεια με αγρανάπαυση χωρίς τη χρήση λιπασμάτων είναι η κυριότερη μέθοδος γεωργίας. Στα γύρω δάση ζουν ακόμα και σήμερα κυνηγοί-τροφοσυλλέκτες Μπάκα. Από την αποικιακή περίοδο το κράτος έχει επιχειρήσει να ενσωματώσει καλύτερα αυτή την ομάδα στην κοινωνία του Καμερούν. Το Αμπόνγκ-Μμπανγκ υπάγεται εκκλησιαστικώς στην Επισκοπή Ντουμέ-Αμπόνγκ-Μμπανγκ της Ρωμαιοκαθολικής Εκκλησίας, που εκτιμά ότι το 46,7% του συνόλου του πληθυσμού είναι Ρωμαιοκαθολικοί.

Από την ανεξαρτησία του Καμερούν από τη Γαλλία το 1960, το Αμπόνγκ-Μμπανγκ έχει καταστεί σημαντικό κέντρο εμπορίου για την Περιφέρεια της Ανατολής. Αυτό έχει οδηγήσει σε εισροή μεταναστών από άλλες περιοχές της χώρας. Εκτιμάται ότι σήμερα το 99% των ανδρών και το 95% των γυναικών της πόλεως μιλούν γαλλικά. Ωστόσο, στο εμπόριο η γλώσσα εγουόντο είναι η κοινή γλώσσα επιλογής: το 72% τη χρησιμοποιούν έναντι μόλις 48% της γαλλικής σε συνομιλίες της αγοράς. Από τα τέλη της δεκαετίας του 1970 το κράτος έχει δημιουργήσει ζώνες σε μεγάλες περιοχές του γύρω δάσους για την παραγωγή ξυλείας. Το μεγαλύτερο μέρος της μεταφοράς ξυλείας και κρέατος από κυνήγι περνά από την πόλη. Ωστόσο το Αμπόνγκ-Μμπανγκ υποφέρει από συχνές και παρατεταμένες διακοπές ηλεκτρικού ρεύματος, τις οποίες η εταιρεία αποδίδει στο γηρασμένο εργοστάσιο παραγωγής ηλεκτρικής ενέργειας. Στις 17 Σεπτεμβρίου 2007 βίαιες διαδηλώσεις για τις διακοπές ρεύματος είχαν ως αποτέλεσμα 2 νεκρούς και 10 σοβαρά τραυματισμένους διαδηλωτές.

Παραπομπές
----------

1. ↑  *Institut National de la Statistique*, 41
2. ↑  Mahop.
3. ↑  Geschiere, *Witchcraft*, σελ. 262, σημ. 4
4. ↑  Chrispin, σελ. 52
5. ↑  Ngima Mawoung, σελ. 213
6. 1 2  Quinn 15.
7. ↑  Chrispin, σσ. 52-53
8. 1 2  West, σελ. 191
9. ↑  Sigha-Nkamdjou *κ.ά.*, σελ. 216
10. 1 2  Rose, σελ. 2
11. 1 2  Boeglin *κ.ά.*, σελ. 277
12. ↑  Stuart, σελ. 58
13. ↑  Redmond, σελ. 305
14. ↑  Barnes *κ.ά.*, σελ. 41
15. ↑  Fisiy & Geschiere, σελ. 230.
16. ↑  Oyono, σελ. 119
17. ↑  Cheney
18. ↑  Peterson, σελ. 106
19. ↑  Sio Bobda.
20. ↑  Wolf, σελ. 167
21. ↑  Wolfheim, σελ. 688
22. ↑  Nsom

Πηγές
-----

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Αμπόνγκ-Μμπανγκ** |

* Boeglin, Jean-Loup, Jean-Luc Probst, Jules-Rémy Ndam-Ngoupayou, Brunot Nyeck, Henri Etcheber, Jefferson Mortatti και Jean-Jacques Braun: «Soil Carbon Stock and River Carbon Fluxes in Humid Tropical Environments: The Nyong River Basin (South Cameroon)», στο *Soil Erosion and Carbon Dynamics*, εκδ. Taylor & Francis Group, Boca Raton (Florida) 2006, ISBN 1-56670-688-2
* «Chapitre 4: Caracteristiques de la Population», Deuxième Partie: Population et Affaire Sociale, *Annuaire Statistique du Cameroun 2006*
* Cheney, David M. (7 Ιανουαρίου 2007): «Diocese of Doumé-Abong' Mbang», The Hierarchy of the Catholic Church. Ανακτήθηκε στις 24/5/2007.
* Chrispin, Pettang (διευθ.): *Cameroun: Guide touristique*, Les Éditions Wala, Παρίσι
* Elvido, Sebastian Chi (2 August 2007): «Abong-Mbang : Les élites montent les populations contre le maire», *Mutations Quotidien*. Ανακτήθηκε στις 4 Αυγούστου 2007.
* Fisiy, Cyprian F. και Peter Geschiere: «Witchcraft, development and paranoia in Cameroon: interactions between popular, academic and state discourse» στο *Magical Interpretations: Material Realities: Modernity, Witchcraft and the Occult in Postcolonial Africa*, Routledge, 2001
* Foimoukom, Honoré (22 Νοεμβρίου 2005): «Inter-poules 2005: la dernière ligne droite: Le calendrer complet (voir encadré de la compétition est connu», *Le Messager*. Ανακτήθηκε στις 21/5/2007.
* Geschiere, Peter: *The Modernity of Witchcraft: Politics and the Occult in Postcolonial Africa*, University Press of Virginia, Charlottesville 1997
* Hudgens, Jim και Richard Trillo: *West Africa: The Rough Guide*, 3η έκδ. Rough Guides Ltd. Λονδίνο 1999
* Mahop, Charles (4 Οκτωβρίου 2006): «Abong-Mbang: Chasse aux vêtements provocants», *Quotidien Mutations*. Ανακτήθηκε στις 23/5/2007.
* Ngima Mawoung, Godefroy (Μάρτιος 2001): «The Relationship between the Bakola and the Bantu Peoples of the Coastal Regions of Cameroon and Their Perception of Commercial Forest Exploitation», *African Study Monographs*, Suppl. 26, σσ. 209-235
* Oyono, Phil René: «From Diversity to Exclusion for Forest Minorities in Cameroon» στο *The Equitable Forest: Diversity, Community, & Resource Management*, Resources for the Future, 2004, ISBN 0-915707-96-9
* Nsom, Kini (20 Σεπτεμβρίου 2007): «Sequel To AES SONEL Crisis:Gov't Says SDO Did Not Kill Students», *ThePostNewsLine.com*. Ανακτήθηκε στις 26 Σεπτεμβρίου 2007.
* Peterson, Dale: *Eating Apes*, University of California Press, Berkeley 2003, ISBN 0-520-23090-6
* Quinn, Frederick: *In Search of Salt: Changes in Beti (Cameroon) Society, 1800-1960*, Berghahn Books, 2006, ISBN 1-84545-006-X
* Redmond, Ian: «Where Are the Great Apes and Whose Job Is It to Save Them?» στο *World Atlas of Great Apes and Their Conservation*, University of California Press, Berkeley 2005, ISBN 0520246330
* Rose, Anthony L.: «On the Road with a Gorilla Hunter: Turning Poachers to Protectors», Wildlife Protectors Fund/Gorilla Foundation, Hermosa Beach, California 1998
* West, Ben: *Cameroon: The Bradt Travel Guide*, The Globe Pequot Press Inc. Guilford (Connecticut) 2004